Presentis et futuri temporis hominibus per hoc scriptum notificare cupimus, quod Pontius de Blasiaco, et Wernerius filius suus, et Wido de Puncta, et Wido Varrellus, dederunt et concesserunt Hugoni duci Burgundie, uxore sua vidente, medietatem ville que a vulgo Ance vocatur. Prefatus etenim dux donum sicuti accepit, videntibus prefatis militibus, Domino Deo atque sancto Petro et beato Marcello, dedit atque concessit. Hoc autem divulgandum est non celandum quod predicti milites, quando hoc donum fecerunt, prelocutus Pontius, de quo predicti milites quod habebant in villa tenebant, villam esse beati Marcelli martiris juris cognovit. Hi etenim milites, per manum prenominati ducis Burgundie, promiserunt, quod si aliqua calumpnia inde nasceretur garantiam portarent. Ut hoc autem donum firmius teneretur nec aliqua calliditate perverteretur, Hugo, monachus, prior Floriaci, de generalitate fratrum beati Marcelli martiris, IIII° libras et duos denarios Widoni de Puncta et Widoni Varrello dedit. Insuper autem prelocutus dux et uxor sua venerabilis, ut res melius sederet, XX solidos eisdem militibus dederunt. In hac autem villa, antequam donum hac fieret, prefatus martir Marcellus, extra omnem partem, decimas dimidias ipsius ville, et placitum generale hominum suorum, et censum qui vulgo ublie vocatur, habebat et habet. S. Hugonis ducis Burgundie, Matildis, uxoris sue. Hugonis prioris. Walterii Gibriaci prioris. Pontii prioris de Truant. Havini Acelli. Maifredi de Arcu. Hugonis Blasiaci. Ulrici de Mediolano. Warnerii filii majoris Floriaci. Baldini. Ameni. Tetbaudi capellani. Widonis famuli. Si quis autem adversarius vel Dei inimicus hanc cartam destruere voluerit, crudeli morte sub anathemate vitam finiat, et cum juda traditore Domini penas inferni perhenniter possideat. Amen.